# Songbun

Rajčice, koje su potpuno crvene do jezgre, smatraju se dostojnim komunistima; za jabuke, koje su crvene samo na površini, smatra se da trebaju ideološko poboljšanje; a grožđe je potpuno izgubljeno.
—Tri temeljne društvene klase se metaforički opisuju kao rajčice, jabuke i grožđe.

Songbun (korejski: 출신성분) je sustav pripisanog društvenog položaja koji postoji u Sjevernoj Koreji. Temeljem političke, društvene i ekonomske pozadine njegovih predaka te ponašanja rodbine, određuje se može li se određenoj osobi povjeriti odgovornost, ima li pravo na napredak u Sjevernoj Koreji te čak treba li dobivati adekvatnu hranu. *Songbun* izravno utječe na mogućnosti obrazovanja i zaposlenja, a posebice sposobnost određene osobe da se pridruži Radničkoj partiji.

Geneza *Songbuna* može se pronaći u dekretu naziva "O transformaciji borbe s kontrarevolucionarnim elementima u općenarodni, općepartijski pokret", kojeg je politbiro Radničke partije donio 1957. godine. Postoje ukupno tri glavne skupine te oko 50 podskupina, a prve je u govoru 1958. godine definirao Kim Il-sung. Društvena stratifikacija prema *Songbunu* izgleda ovako:

1. **"Jezgrena klasa"**, koja sačinjava oko 25% sjevernokorejskog društva i uglavnom se radi o onima čija se obitelj istakla u borbi protiv japanske okupacije ili o onima koji su od 1950. godine bili tvornički radnici, fizički radnici ili seljaci.
2. **"Kolebljiva klasa"**, koja sačinjava oko 55% stanovništva i uglavnom se radi o prosječnim građanima bez jasnih afilijacija prema ijednoj od drugih skupina.
3. **"Neprijateljska klasa"**, koja sačinjava oko 20% stanovništva i uglavnom je rezervirana za prijašnje zemljoposjednike, trgovce, odvjetnike i svećenike te se smatra potencijalno subverzivnim elementom sjevernokorejskog društva.

Prema izvještajima CIA-jine analitičarke Helen-Louise Hunter, obavještajni službenici i članovi partije čuvaju podatke o svakom građaninu, koji se ažuriraju svake dvije godine. Prema njezinom mišljenju, najviša klasa predstavlja 30%, kao i ona najniža, dok srednja klasa predstavlja oko 40% stanovnika. Američka novinarka Barbara Demick smatra kako takav sustav nije javno poznat te kako djeca u Sjevernoj Koreji odrastaju bez znanja o tome, a s njom se slaže i Hunterova, koja tvrdi kako *Songbun* nikada nije službeno objavljen i definiran. *Songbun* je imao znatno velik utjecaj u doba Kim Il-sunga, praktički presudan, dok je već u Kim Jong-ilovo doba njegov utjecaj znatno oslabio; puno važniji postao je novac. Službena Sjeverna Koreja odbija sve izvještaje i materijale koji pokušavaju dokazati postojanje ovoga sustava, smatrajući ih nepouzdanima; tvrdi kako su svi građani Sjeverne Koreje jednaki te poriče postojanje bilo kakve diskriminacije temeljem porijekla.

## Reference

## Vanjske veze

* „Marked for Life: Songbun, North Korea’s Social Classification System”. Robert Collins, Committee for Human Rights in North Korea. Arhivirano iz originala na datum 2013-09-21. Pristupljeno 2015-09-02.  – Detailed description of the North Korean classification system and its impact on people’s lives
* „Report of the Special Rapporteur on the situation of human rights in the Democratic People’s Republic of Korea, Marzuki Darusman”. United Nations Human Rights Council.  – Annex E. Discrimination: Division of society into three different groups of allegiance to the regime (p. 23)
* „White Paper on Human Rights in North Korea 2011”. Korean Institute for National Unification (KINU).  – The Reality of Civil and Political Rights 4. The Right to Equality (p. 219 – 224)
* „World Report 2006: North Korea”. Human Rights Watch.  – Discrimination in Education, Jobs, and Health Care
* „Political Classification and Social Structure in North Korea”. Kongdan Oh , Senate Committee on Foreign Relations, Subcommittee on East Asian and Pacific Affairs.  – Testimony about the North Korean regime's political classification system
* „The Repressive System and Political Control in North Korea”. Dr. Andrei Lankov. Arhivirano iz originala na datum 2013-03-10. Pristupljeno 2015-09-02.  – Division of the North Korean population into groups
* „Effective Immobilization: Social Classification within North Koreain Comparison with Burakumin and the Untouchables”. Sarah E. Kirsch.  – Songbun, North Korea’s social classification system
* „North Korea's Concentration Camps for Political Prisoners”. Hwang Jang-yop, Daily NK.  – Who are the people in the concentration camps: Persons with bad security ratings (hostile class) and their families
* "Robert Collins: Songbun enters into everything"
* "Marcus Noland: Fissures within even the core class"
* "Andrew Natsios: Songbun system causes death through malnourishment"